Title: ประกาศคณะกรรมการอนุญาโตตุลาการ เรื่อง อัตราการวางเงินเป็นหลักประกันค่าป่วยการอนุญาโตตุลาการและค่าใช้จ่ายในการดำเนินกระบวนพิจารณา พ.ศ. 2559

ประกาศคณะกรรมการอนุญาโตตุลาการ

ประกาศคณะกรรมการอนุญาโตตุลาการ
เรื่อง
อัตราการวางเงินเป็นหลักประกันค่าป่วยการอนุญาโตตุลาการ
และค่าใช้จ่ายในการดำเนินกระบวนพิจารณา
พ.ศ. ๒๕๕๙

เพื่อให้อัตราเงินวางเป็นหลักประกันค่าป่วยการอนุญาโตตุลาการและค่าใช้จ่ายในการดำเนินกระบวนพิจารณาสอดคล้อง
กับอัตราค่าป่วยการอนุญาโตตุลาการ อาศัยอำนาจตามความในข้อ ๖ (๒) ของระเบียบสำนักงานคณะกรรมการกำกับและส่งเสริมการประกอบธุรกิจประกันภัย
ว่าด้วยอนุญาโตตุลาการ พ.ศ. ๒๕๕๑
ซึ่งแก้ไขเพิ่มเติมโดยระเบียบสำนักงานคณะกรรมการกำกับและส่งเสริมการประกอบธุรกิจประกันภัย
ว่าด้วยอนุญาโตตุลาการ (ฉบับที่ ๒) พ.ศ. ๒๕๕๓ ประกอบมติคณะกรรมการอนุญาโตตุลาการ
ครั้งที่ ๒/๒๕๕๙ เมื่อวันที่ ๒๘ กันยายน พ.ศ. ๒๕๕๙
ประธานคณะกรรมการอนุญาโตตุลาการจึงออกประกาศไว้ ดังต่อไปนี้

ข้อ
๑  ประกาศฉบับนี้เรียกว่า ประกาศคณะกรรมการอนุญาโตตุลาการ
เรื่อง อัตราการวางเงินเป็นหลักประกันค่าป่วยการอนุญาโตตุลาการและค่าใช้จ่ายในการดำเนินกระบวนพิจารณา
พ.ศ. ๒๕๕๙

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ให้ยกเลิกประกาศคณะกรรมการอนุญาโตตุลาการ
เรื่อง อัตราการวางเงินเป็นหลักประกันค่าป่วยการอนุญาโตตุลาการและค่าใช้จ่ายในการดำเนินกระบวนพิจารณา
พ.ศ. ๒๕๕๑ ลงวันที่ ๑๑ พฤศจิกายน ๒๕๕๑

ข้อ
๔  อัตราการวางเงินเป็นหลักประกันค่าป่วยการอนุญาโตตุลาการและค่าใช้จ่ายในการดำเนินกระบวนพิจารณา
ให้เป็นไปตามตารางที่แนบท้ายประกาศนี้

ข้อ
๕  อัตราการวางเงินเป็นหลักประกันค่าป่วยการอนุญาโตตุลาการและค่าใช้จ่ายในการดำเนินกระบวนพิจารณาสำหรับการเสนอคำเรียกร้องแย้ง
ให้วางตามอัตราที่กำหนดในข้อ ๔ ดังนี้
(๑)
หากจำนวนทุนทรัพย์ที่เรียกร้องแย้งต่ำกว่าหรือเท่ากับจำนวนทุนทรัพย์ที่เรียกร้องตามที่ระบุในคำเสนอข้อพิพาท
คู่พิพาทไม่ต้องวางเงินเป็นหลักประกันเพิ่มเติม
(๒)
หากจำนวนทุนทรัพย์ที่เรียกร้องแย้งสูงกว่าจำนวนทุนทรัพย์ที่เรียกร้องตามที่ระบุในคำเสนอข้อพิพาท
ให้คู่พิพาทวางเงินเป็นหลักประกันเพิ่มเติมตามอัตราที่กำหนดในข้อ ๔

ข้อ
๖  หากดำเนินกระบวนพิจารณายังไม่เสร็จสิ้น
และจำนวนเงินที่วางเป็นหลักประกันค่าใช้จ่ายในการดำเนินกระบวนพิจารณาตามข้อ
๔ หรือข้อ ๕ ไม่เพียงพอสำหรับการดำเนินกระบวนพิจารณาต่อไป ให้สำนักงาน คปภ.
แจ้งให้คู่พิพาทแต่ละฝ่ายวางเงินเป็นหลักประกันเพิ่มเติมตามค่าใช้จ่ายที่เกิดขึ้นจริง

ข้อ
๗  เมื่อการดำเนินกระบวนพิจารณาเสร็จสิ้นลง
หลังจากหักค่าป่วยการอนุญาโตตุลาการและค่าใช้จ่ายในการดำเนินกระบวนพิจารณาแล้ว
หากมีเงินที่วางเป็นหลักประกันเหลืออยู่ให้คืนแก่คู่พิพาทตามจำนวนเงินที่คงเหลือของแต่ละฝ่าย

ข้อ
๘  คำเสนอข้อพิพาทด้วยวิธีการอนุญาโตตุลาการที่ยื่นก่อนวันที่ประกาศนี้ใช้บังคับให้กำหนดอัตราการวางเงินเป็นหลักประกันค่าป่วยการอนุญาโตตุลาการและค่าใช้จ่ายในการดำเนินกระบวนพิจารณา ตามอัตรา หลักเกณฑ์
และวิธีการที่ใช้บังคับอยู่ในขณะที่มีการยื่นคำเสนอข้อพิพาทจนสิ้นสุดกระบวนการ
ความในวรรคหนึ่ง
ให้นำมาใช้กับการยื่นคำคัดค้าน และคำเรียกร้องแย้งในข้อพิพาทตามวรรคหนึ่งด้วย

ประกาศ ณ วันที่ ๒๖
ธันวาคม พ.ศ. ๒๕๕๙
สุทธิพล  ทวีชัยการ
เลขาธิการ
คณะกรรมการกำกับและส่งเสริมการประกอบธุรกิจประกันภัย
ประธานคณะกรรมการอนุญาโตตุลาการ

[เอกสารแนบท้าย]

๑. ตารางอัตราการวางเงินเป็นหลักประกันค่าป่วยการและค่าใช้จ่ายในการดำเนินกระบวนพิจารณา

(ดูข้อมูลจากภาพกฎหมาย)

ชนิกา/ปริยานุช/จัดทำ
๙ มกราคม ๒๕๖๐

[๑] ราชกิจจานุเบกษา
เล่ม ๑๓๓/ตอนพิเศษ ๓๑๕ ง/หน้า ๑๓/๓๐ ธันวาคม ๒๕๕๙